
Elit motocross versenyzők stressztolerancia vizsgálata

Kulcsszavak: motocross; stressztolerancia; EGIG
Bevezetés:
Hanin kimondta, hogy minden egyén optimális szorongási szintje más és más. A gymor és belek motilitásának nem-invazív mérésére egy olyan új és innovatív electro-gastro-intestinográfiás (EGIG) eszköz áll rendelkezésre, amely leválthatja a papír-ceruza teszteket, objektív, számszerű eredményeket biztosítva a szorongásról. Az I. osztályú motocross versenyzők stressztolerancia vizsgálatának első állomása ez a kutatás.
Módszerek:
A vizsgálatokon 3 motocross versenyző, akiknek átlagéletkora 18 év (sd=3,5), és 4 nem sportoló férfi, akiknek átlag életkora 24 év (sd=2,4) vettek részt. A méréseket egy magyar szabadalommal rendelkező EGIG műszerrel végeztem, amely az Experimetria Orvosbiológiai Kutató, Fejlesztő és Gyártó Kft. fejlesztése. A gastro-intestinális motilitást és annak hangingerre történő változását vizsgáltam 40 percig éhgyomorra, nyugalomban. A hanginger a vizsgálat 20. percekor hangzott el egzakt módon. Az eredmények percenkénti összehúzódások számával jellemezhetőek (CPM).
Eredmények:
A legnagyobb eltérések a vastagbél szakaszán voltak észlelhetők. A motocross versenyzők 5,22 CPM (sd=1,14) nyugalmi átlaga magasabb, mint a nem sportoló férfiak 2,74 CPM (sd=0,55) átlaga. A hangingert követő maximális érték a motocrossozók esetében 10 CPM (sd=1,11), amely 191%-a nyugalmi átlaguknak. A nem sportolóknál ez az érték 8,33 CPM (sd=1,77), amely 304%-a nyugalmi átlaguknak. A két csoport megnyugvási idejének CPM átlaga igen hasonló. A sportolóké 4,81 CPM (sd=0,47), a nem sportolóké 4,6 CPM (sd=1,07). A motocross versenyzők megnyugvási CPM átlaga 92%-a a nyugalmi átlaguknak, míg a kontrollcsoporté 167%; t(6)= -5,819; p=0,002.
Összefoglalás:
A motocross versenyzők esetében az emelkedett nyugalmi CPM utalhat a váratlan helyzetre való felkészültségre, ezt támasztja alá a kontrollcsoporttal szembeni, arányaiban alacsonyabb maximális CPM is, illetve, hogy megnyugvási CPM átlaguk közel azonos. Eredményeim alapján elmondható, hogy a vizsgált motocross versenyzők stressztoleranciája jobb, mint a nem sportolóké. Ezt további vizsgálatokkal is igazolni szeretném.



